CELEX: 32020R0203
Language: el
Date: 2019-11-28 00:00:00
Title: Κατ’ Εξουσιοδότηση Κανονισμόσ (ΕΕ) 2020/203 της Επιτροπής της 28ης Νοεμβρίου 2019 σχετικά με την κατηγοριοποίηση των οχημάτων, τις υποχρεώσεις των χρηστών της Ευρωπαϊκής Υπηρεσίας Τηλεδιοδίων, τις απαιτήσεις για τα στοιχεία διαλειτουργικότητας και τα ελάχιστα κριτήρια επιλεξιμότητας για τους κοινοποιημένους οργανισμούς (Κείμενο που παρουσιάζει ενδιαφέρον για τον ΕΟΧ)

17.2.2020   
               
               
                  EL
               
               
                  Επίσημη Εφημερίδα της Ευρωπαϊκής Ένωσης
               
               
                  L 43/41
               
            
         ΚΑΤ’ ΕΞΟΥΣΙΟΔΟΤΗΣΗ ΚΑΝΟΝΙΣΜΟΣ (ΕΕ) 2020/203 ΤΗΣ ΕΠΙΤΡΟΠΗΣ
         της 28ης Νοεμβρίου 2019
         σχετικά με την κατηγοριοποίηση των οχημάτων, τις υποχρεώσεις των χρηστών της Ευρωπαϊκής Υπηρεσίας Τηλεδιοδίων, τις απαιτήσεις για τα στοιχεία διαλειτουργικότητας και τα ελάχιστα κριτήρια επιλεξιμότητας για τους κοινοποιημένους οργανισμούς
         (Κείμενο που παρουσιάζει ενδιαφέρον για τον ΕΟΧ)
         Η ΕΥΡΩΠΑΪΚΗ ΕΠΙΤΡΟΠΗ,
         Έχοντας υπόψη τη Συνθήκη για τη λειτουργία της Ευρωπαϊκής Ένωσης,
         Έχοντας υπόψη την οδηγία (ΕΕ) 2019/520 του Ευρωπαϊκού Κοινοβουλίου και του Συμβουλίου, της 19ης Μαρτίου 2019, σχετικά με τη διαλειτουργικότητα των συστημάτων τηλεδιοδίων και με τη διευκόλυνση της διασυνοριακής ανταλλαγής πληροφοριών για μη καταβολή οδικών τελών στην Ένωση (1), και ιδίως το άρθρο 8 παράγραφος 5, το άρθρο 10 παράγραφος 3, το άρθρο 15 παράγραφοι 4 και 5 και το άρθρο 19 παράγραφος 5,
         Εκτιμώντας τα ακόλουθα:
         
                     (1)
                  
                  
                     Για την εύρυθμη λειτουργία της Ευρωπαϊκής Υπηρεσίας Τηλεδιοδίων (ΕΥΤ), είναι αναγκαίο οι χρήστες της ΕΥΤ να παρέχουν ορθά δεδομένα και να είναι υπεύθυνοι για την κατάσταση του εποχούμενου εξοπλισμού, εάν χρησιμοποιούν εποχούμενο εξοπλισμό.
                  
               
                     (2)
                  
                  
                     Για να αυξηθεί η διαλειτουργικότητα των συστημάτων τηλεδιοδίων και να εξασφαλιστεί συμβατότητα με τις γενικές απαιτήσεις που απορρέουν από τη νομοθεσία της ΕΕ, όπως, για παράδειγμα, η προστασία δεδομένων, οι πάροχοι ΕΥΤ και οι φορείς χρέωσης διοδίων πρέπει να συμμορφώνονται με ένα ελάχιστο σύνολο διαδικαστικών, τεχνικών και λειτουργικών απαιτήσεων.
                  
               
                     (3)
                  
                  
                     Θα πρέπει να ορισθούν γενικές απαιτήσεις για τις υποδομές ώστε να εξασφαλισθεί ότι τα στοιχεία διαλειτουργικότητας παρέχουν ακριβή δεδομένα, ορθή ταυτοποίηση των παρόχων ΕΥΤ, δέουσα εγκατάσταση του εποχούμενου εξοπλισμού, εάν χρησιμοποιείται εποχούμενος εξοπλισμός, και ορθή ενημέρωση των οδηγών σχετικά με τις υποχρεώσεις τους όσον αφορά τα οδικά τέλη.
                  
               
                     (4)
                  
                  
                     Είναι απαραίτητο να καθοριστούν τυποποιημένα κριτήρια για τον ορισμό των φορέων που είναι αρμόδιοι για την αξιολόγηση της συμμόρφωσης των προδιαγραφών και της καταλληλότητας χρήσης των στοιχείων διαλειτουργικότητας, ώστε να διασφαλίζεται ελάχιστο επίπεδο εμπειρογνωσίας και να μπορούν οι κατασκευαστές να βασίζονται σε ισότιμη μεταχείριση σε όλα τα κράτη μέλη.
                  
               
                     (5)
                  
                  
                     Για τη συνεκτική εφαρμογή του παρόντος κανονισμού και της οδηγίας (ΕΕ) 2019/520, ο παρών κανονισμός θα πρέπει να εφαρμόζεται από την ημερομηνία που αναφέρεται στο άρθρο 32 παράγραφος 1 της οδηγίας (ΕΕ) 2019/520.
                  
               ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
         
            Άρθρο 1
            Πεδίο εφαρμογής
            Ο παρών κανονισμός καθορίζει απαιτήσεις για:
            
                        1)
                     
                     
                        την κατηγοριοποίηση των οχημάτων,
                     
                  
                        2)
                     
                     
                        τις λεπτομερείς υποχρεώσεις των χρηστών ΕΥΤ,
                     
                  
                        3)
                     
                     
                        τα στοιχεία διαλειτουργικότητας,
                     
                  
                        4)
                     
                     
                        τα ελάχιστα κριτήρια επιλεξιμότητας για τους κοινοποιημένους οργανισμούς.
                     
                  
         
            Άρθρο 2
            Κατηγοριοποίηση οχημάτων
            
               1.   Οι παράμετροι που χρησιμοποιούνται για την κατηγοριοποίηση των οχημάτων προς προσδιορισμό των διοδίων συμμορφώνονται με τις απαιτήσεις που προβλέπονται στο παράρτημα I του παρόντος κατ’ εξουσιοδότηση κανονισμού.
            
            
               2.   Με την επιφύλαξη του άρθρου 6 παράγραφος 2 της οδηγίας (ΕΕ) 2019/520 , εφόσον φορέας χρέωσης διοδίων προτίθεται να εισαγάγει νέες παραμέτρους κατηγοριοποίησης των οχημάτων, το κράτος μέλος στο οποίο είναι καταχωρισμένος πρέπει να ενημερώσει την Επιτροπή, τα λοιπά κράτη μέλη και τους παρόχους ΕΥΤ που δραστηριοποιούνται στην εκάστοτε περιοχή ΕΥΤ έξι μήνες πριν από την εισαγωγή των νέων παραμέτρων κατηγοριοποίησης.
            
         
         
            Άρθρο 3
            Υποχρεώσεις των χρηστών ΕΥΤ
            
               1.   Οι χρήστες ΕΥΤ μεριμνούν ώστε όλα τα δεδομένα που υποβάλλουν στους παρόχους ΕΥΤ σχετικά με τους χρήστες και τα οχήματα να είναι ορθά και η δήλωση μεταβλητών παραμέτρων να είναι ορθή.
            
            
               2.   Οι χρήστες ΕΥΤ λαμβάνουν όλα τα δυνατά μέτρα για να εξασφαλίζουν ότι ο εποχούμενος εξοπλισμός είναι λειτουργικός όταν το όχημα κυκλοφορεί εντός περιοχής ΕΥΤ στην οποία απαιτείται η χρήση εποχούμενου εξοπλισμού.
            
            
               3.   Οι χρήστες ΕΥΤ χρησιμοποιούν τον εποχούμενο εξοπλισμό σύμφωνα με τις οδηγίες του παρόχου ΕΥΤ, και ιδίως εφόσον αυτές εφαρμόζονται στη δήλωση μεταβλητών παραμέτρων κατηγοριοποίησης των οχημάτων.
            
         
         
            Άρθρο 4
            Απαιτήσεις για τα στοιχεία διαλειτουργικότητας
            Τα στοιχεία διαλειτουργικότητας και οι παρόδιες υποδομές συμμορφώνονται με τις απαιτήσεις που προβλέπονται στο παράρτημα II του παρόντος κατ’ εξουσιοδότηση κανονισμού.
         
         
            Άρθρο 5
            Ελάχιστα κριτήρια επιλεξιμότητας για τους κοινοποιημένους οργανισμούς
            Οι κοινοποιημένοι οργανισμοί που αναφέρονται στο άρθρο 19 παράγραφος 1 της οδηγίας (ΕΕ) 2019/520 συμμορφώνονται με τα ελάχιστα κριτήρια που προβλέπονται στο παράρτημα III του παρόντος κατ’ εξουσιοδότηση κανονισμού.
         
         
            Άρθρο 6
            Έναρξη ισχύος
            Ο παρών κατ’ εξουσιοδότηση κανονισμός αρχίζει να ισχύει την εικοστή ημέρα από τη δημοσίευσή του στην Επίσημη Εφημερίδα της Ευρωπαϊκής Ένωσης.
            Εφαρμόζεται από τις 19 Οκτωβρίου 2021.
         
         
            Ο παρών κατ’ εξουσιοδότηση κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
            Βρυξέλλες, 28 Νοεμβρίου 2019.
            
               
                  Για την Επιτροπή
               
               
                  Ο Πρόεδρος
               
               Jean-Claude JUNCKER
            
         
         
            (1)  ΕΕ L 91 της 29.3.2019, σ. 45
         
      
      
         
            ΠΑΡΑΡΤΗΜΑ I
            ΔΙΑΤΑΞΕΙΣ ΓΙΑ ΤΗΝ ΚΑΤΗΓΟΡΙΟΠΟΙΗΣΗ ΤΩΝ ΟΧΗΜΑΤΩΝ
            1.   Γενικές διατάξεις
            
            
                     
                        1.1.
                     
                     
                        Φορέας χρέωσης διοδίων οφείλει να δημοσιεύει, τουλάχιστον τρεις μήνες πριν από τη χρήση του συστήματος χρέωσης, πίνακα αντιστοίχισης του συνόλου των εφαρμοζόμενων παραμέτρων κατηγοριοποίησης των οχημάτων με τις οικείες κατηγορίες χρέωσης των οχημάτων για κάθε σύστημα χρέωσης που εφαρμόζεται σε περιοχή ΕΥΤ υπό την αρμοδιότητά του. Η εν λόγω υποχρέωση δεν αφορά αλλαγές που επιφέρει ο φορέας χρέωσης διοδίων στο οικείο σύστημα χρέωσης σε συγκεκριμένες χρεώσεις.
                     
                  
                     
                        1.2.
                     
                     
                        Φορέας χρέωσης διοδίων οφείλει να δημοσιεύει πίνακα αντιστοίχισης των οικείων κατηγοριών χρέωσης των οχημάτων με την οικεία δομή χρέωσης για κάθε σύστημα χρέωσης που εφαρμόζεται σε περιοχή ΕΥΤ υπό την αρμοδιότητά του. Πρέπει να επικαιροποιεί τη δημοσίευση αμέσως όταν μεταβάλλεται η εν λόγω αντιστοίχιση.
                     
                  2.   Παράμετροι κατηγοριοποίησης των οχημάτων
            
            
                     
                        2.1.
                     
                     
                        Φορέας χρέωσης διοδίων δύναται να χρησιμοποιεί παραμέτρους κατηγοριοποίησης των οχημάτων σύμφωνα με μία τουλάχιστον από τις ακόλουθες διατάξεις:
                        
                                    α)
                                 
                                 
                                    οποιαδήποτε παράμετρο κατηγοριοποίησης των οχημάτων που μπορεί να μετρηθεί από τον οικείο παρόδιο εξοπλισμό
                                 
                              
                                    β)
                                 
                                 
                                    τις παραμέτρους οχημάτων που απαριθμούνται στα έγγραφα ταξινόμησης των οχημάτων (1) και έχουν τυποποιηθεί στη ρήτρα 8.4 του προτύπου EN ISO 14906:2018 (2).
                                 
                              Εάν χρησιμοποιείται εποχούμενος εξοπλισμός, αυτός απαιτείται μόνο για την υποστήριξη της αποθήκευσης και της διαβίβασης πιθανών παραμέτρων κατηγοριοποίησης των οχημάτων οι οποίες μπορούν να ανακτώνται από τον εποχούμενο εξοπλισμό με τη χρήση αποκλειστικών επικοινωνιών μικρής εμβέλειας (DSRC) 5,8 GHz, όπως αυτές καθορίζονται στα πρότυπα EN 15509:2014 (3) και ETSI ES 200674-1 V2.4.1 (4)· για συστήματα που βασίζονται στο παγκόσμιο δορυφορικό σύστημα πλοήγησης (GNSS), επιπροσθέτως, είναι δυνατόν να ανακτάται κάθε παράμετρος οχήματος από τον εποχούμενο εξοπλισμό με τη χρήση του CEN-DSRC, όπως καθορίζεται στο πρότυπο EN ISO 12813:2019 (5).
                     
                  
                     
                        2.2.
                     
                     
                        Όταν όχημα κυκλοφορεί σε μια περιοχή διοδίων, ο εποχούμενος εξοπλισμός του πρέπει να μπορεί να διαβιβάζει τις πληροφορίες κατάστασης του εποχούμενου εξοπλισμού και, κατά περίπτωση, τις παραμέτρους κατηγοριοποίησης του οχήματος στον εξοπλισμό παρακολούθησης της δήλωσης διοδίων του φορέα χρέωσης διοδίων, όπως καθορίζεται στο παράρτημα I του εκτελεστικού κανονισμού (ΕΕ) 2020/204 της Επιτροπής (6).
                     
                  3.   Νέα συστήματα χρέωσης
            
            
                     
                        3.1.
                     
                     
                        Εφόσον νεοεισαχθέν σύστημα χρέωσης βασίζεται σε παραμέτρους κατηγοριοποίησης των οχημάτων ήδη χρησιμοποιούμενες σε τουλάχιστον μία περιοχή ΕΥΤ, οι πάροχοι ΕΥΤ πρέπει να εφαρμόζουν το νέο σύστημα χρέωσης από την ημερομηνία έναρξης ισχύος του.
                     
                  
                     
                        3.2.
                     
                     
                        Εφόσον ένα νέο σύστημα χρέωσης εισάγει μία ή περισσότερες νέες παραμέτρους κατηγοριοποίησης των οχημάτων, πρέπει να ακολουθείται η διαδικασία δυνάμει του άρθρου 2 παράγραφος 2 του κατ’ εξουσιοδότηση κανονισμού.
                     
                  
               (1)  Οδηγία 2003/127/ΕΚ της Επιτροπής, της 23ης Δεκεμβρίου 2003, που τροποποιεί την οδηγία 1999/37/ΕΚ του Συμβουλίου σχετικά με τα έγγραφα κυκλοφορίας οχημάτων (ΕΕ L 10 της 16.1.2004, σ. 29).
            
               (2)  Ηλεκτρονική είσπραξη τελών – Ορισμός διεπαφής εφαρμογής για αποκλειστικές επικοινωνίες μικρής εμβέλειας
            
               (3)  Ηλεκτρονική είσπραξη τελών — Προφίλ εφαρμογής διαλειτουργικότητας για τις DSRC
            
               (4)  Ευφυή Συστήματα Μεταφορών (ITS)· Τηλεματική οδικών μεταφορών και οδικής κυκλοφορίας· Αποκλειστικές επικοινωνίες μικρής εμβέλειας (DSRC)· Μέρος 1: Τεχνικά χαρακτηριστικά και μέθοδοι δοκιμής για εξοπλισμό μετάδοσης δεδομένων υψηλής συχνότητας (HDR) που λειτουργεί στη βιομηχανική, επιστημονική και ιατρική ζώνη των 5,8 GHz.
            
               (5)  Ηλεκτρονική είσπραξη τελών - Κοινοποίηση του ελέγχου της συμμόρφωσης για αυτόνομα συστήματα
            
               (6)  Εκτελεστικός κανονισμός (ΕΕ) 2020/204 της Επιτροπής, της 28ης Νοεμβρίου 2019, για τις λεπτομερείς υποχρεώσεις των παρόχων ευρωπαϊκών υπηρεσιών τηλεδιοδίων, το ελάχιστο περιεχόμενο της δήλωσης περιοχής της Ευρωπαϊκής Υπηρεσίας Τηλεδιοδίων, τις ηλεκτρονικές διεπαφές, τις απαιτήσεις για τα στοιχεία διαλειτουργικότητας και για την κατάργηση της απόφασης 2009/750/ΕΚ (ΕΕ L 43 17.2.2020, σ. 49) .
         
      
      
         
            ΠΑΡΑΡΤΗΜΑ II
            ΑΠΑΙΤΗΣΕΙΣ ΓΙΑ ΤΑ ΣΤΟΙΧΕΙΑ ΔΙΑΛΕΙΤΟΥΡΓΙΚΟΤΗΤΑΣ
            1.   ΓΕΝΙΚΕΣ ΑΠΑΙΤΗΣΕΙΣ
            1.1.   Αξιοπιστία και διαθεσιμότητα
            
            
                     
                        1.1.1.
                     
                     
                        Η παρακολούθηση και η συντήρηση των σταθερών ή των κινητών στοιχείων που χρησιμοποιούνται στην ΕΥΤ πρέπει να οργανώνονται, να διενεργούνται και να προσδιορίζονται ποσοτικά κατά τρόπο ώστε να διατηρείται η λειτουργία τους υπό τους προβλεπόμενους όρους.
                     
                  
                     
                        1.1.2.
                     
                     
                        Ο σχεδιασμός της ΕΥΤ θα πρέπει να επιτρέπει στο σύστημα να συνεχίζει να λειτουργεί σε περίπτωση δυσλειτουργίας ή βλάβης των στοιχείων της, πιθανώς με υποβαθμισμένο τρόπο, με την ελάχιστη όμως διακοπή λειτουργίας για τους χρήστες ΕΥΤ.
                     
                  1.2.   Τεχνική συμβατότητα
            
            Εφόσον τα τεχνικά χαρακτηριστικά του εξοπλισμού των παρόχων ΕΥΤ και των φορέων χρέωσης διοδίων είναι διασυνδεδεμένα, πρέπει να είναι συμβατά και να συνάδουν με τις διατάξεις που προβλέπονται στο παράρτημα I του εκτελεστικού κανονισμού ΕΕ) 2020/204.
            1.3.   Ασφάλεια από έκνομες ενέργειες/ιδιωτικότητα και προστασία των δεδομένων προσωπικού χαρακτήρα
            
            
                     
                        1.3.1.
                     
                     
                        Η ΕΥΤ πρέπει να προβλέπει χαρακτηριστικά ασφάλειας από έκνομες ενέργειες για την προστασία των δεδομένων που αποθηκεύονται, διακινούνται και διαβιβάζονται μεταξύ των ενδιαφερόμενων μερών εντός του περιβάλλοντος της ΕΥΤ. Τα χαρακτηριστικά ασφάλειας από έκνομες ενέργειες περιλαμβάνουν τις αναγκαίες διασφαλίσεις κατά την επεξεργασία, ώστε να προστατεύονται τα δικαιώματα και τα συμφέροντα των ενδιαφερόμενων μερών της ΕΥΤ και, ιδίως, να προστατεύονται από κινδύνους ή ζημία λόγω έλλειψης διαθεσιμότητας, εμπιστευτικότητας, ακεραιότητας, επαλήθευσης της ταυτότητας, μη άρνησης αναγνώρισης και προστασίας από μη εξουσιοδοτημένη πρόσβαση σε δεδομένα χρηστών εντός ενός ευρωπαϊκού συστήματος πολλών χρηστών, σύμφωνα με τη σχετική νομοθεσία για την προστασία των φυσικών προσώπων έναντι της επεξεργασίας δεδομένων προσωπικού χαρακτήρα.
                     
                  
                     
                        1.3.2.
                     
                     
                        Η ΕΥΤ πρέπει να συμμορφώνεται με τη νομοθεσία της ΕΕ για την προστασία δεδομένων. Ειδικότερα, πρέπει να εξασφαλίζεται η συμμόρφωση με τον κανονισμό (ΕΕ) 2016/679 και τις εθνικές νομοθετικές, κανονιστικές ή διοικητικές διατάξεις με τις οποίες έχει μεταφερθεί η οδηγία 2002/58/ΕΚ στο εθνικό δίκαιο.
                     
                  2.   ΕΙΔΙΚΕΣ ΑΠΑΙΤΗΣΕΙΣ
            2.1.   Απαιτήσεις για την υποδομή
            
            
                     
                        2.1.1.
                     
                     
                        Η υποδομή της ΕΥΤ πρέπει να διασφαλίζει ότι η ακρίβεια των δεδομένων της δήλωσης διοδίων ανταποκρίνεται στις απαιτήσεις του καθεστώτος διοδίων, για να εξασφαλίζεται ισότιμη και θεμιτή μεταχείριση των χρηστών ΕΥΤ όσον αφορά τα διόδια και τις χρεώσεις.
                     
                  
                     
                        2.1.2.
                     
                     
                        Ο εποχούμενος εξοπλισμός πρέπει να επιτρέπει στους φορείς χρέωσης διοδίων να ταυτοποιούν τον αρμόδιο πάροχο ΕΥΤ. Ο εποχούμενος εξοπλισμός πρέπει να παρακολουθεί τακτικά αυτές τις πληροφορίες, να τις ακυρώνει ο ίδιος εάν ανιχνεύσει παρατυπία και, κατά περίπτωση, να ενημερώνει τον πάροχο ΕΥΤ για την ανωμαλία.
                     
                  
                     
                        2.1.3.
                     
                     
                        Κατά περίπτωση, ο εξοπλισμός ΕΥΤ πρέπει να έχει σχεδιασθεί κατά τρόπο ώστε τα στοιχεία διαλειτουργικότητάς του να χρησιμοποιούν πρότυπα που έχουν εκδώσει ευρωπαϊκοί οργανισμοί τυποποίησης.
                     
                  
                     
                        2.1.4.
                     
                     
                        Ο εποχούμενος εξοπλισμός πρέπει να εγκαθίσταται με ασφαλή τρόπο. Η τοποθέτησή του πρέπει να συμμορφώνεται με τις απαιτήσεις που αφορούν το εμπρόσθιο οπτικό πεδίο των οχημάτων (1).
                     
                  
                     
                        2.1.5.
                     
                     
                        Οι φορείς χρέωσης διοδίων πρέπει να ενημερώνουν τους οδηγούς, με σηματοδότηση ή άλλα μέσα που επιλέγονται από τα κράτη μέλη, για την απαίτηση καταβολής διοδίων ή χρέωσης για την οδήγηση οχήματος εντός περιοχής ΕΥΤ, καθώς και για τις οδούς που περιλαμβάνονται σε περιοχή ΕΥΤ.
                     
                  2.2.   Απαιτήσεις λειτουργίας και διαχείρισης
            
            
                     
                        2.2.1.
                     
                     
                        Οι φορείς χρέωσης διοδίων και οι πάροχοι ΕΥΤ πρέπει να καταρτίζουν σχέδια έκτακτης ανάγκης, προκειμένου να αποφεύγονται σημαντικές διακοπές στη ροή της κυκλοφορίας σε περίπτωση μη διαθεσιμότητας της ΕΥΤ.
                     
                  
                     
                        2.2.2.
                     
                     
                        Όσον αφορά την αξιολόγηση των επιδόσεων εποχούμενου εξοπλισμού που χρησιμοποιεί τεχνολογία δορυφορικού εντοπισμού θέσης που προβλέπεται στο άρθρο 3 παράγραφος 3 της οδηγίας (ΕΕ) 2019/520, επιτρέπεται να εφαρμόζονται οι προδιαγραφές δοκιμών της συμμόρφωσης (2) της Ευρωπαϊκής Υπηρεσίας Υπέρθεσης για τη Γεωστατική Πλοήγηση (EGNOS)/του συστήματος Galileo eCall.
                     
                  
               (1)  Οδηγία 90/630/ΕΟΚ της Επιτροπής, της 30ής Οκτωβρίου 1990, περί προσαρμογής στην τεχνική πρόοδο, οδηγία 77/649/ΕΟΚ του Συμβουλίου περί προσέγγισης των νομοθεσιών των κρατών μελών όσον αφορά το οπτικό πεδίο των οδηγών οχημάτων με κινητήρα (ΕΕ L 341 της 6.12.1990, σ. 20).
            
               (2)  Κατευθυντήριες γραμμές εφαρμογής για κατασκευαστές εποχούμενων μονάδων, πωλητές λύσεων δοκιμών και τεχνικά κέντρα, του Οργανισμού του Ευρωπαϊκού Παγκόσμιου Δορυφορικού Συστήματος Πλοήγησης και του Κοινού Κέντρου Ερευνών της Ευρωπαϊκής Επιτροπής (Δεκέμβριος 2017, έκδοση 1.0)
         
      
      
         
            ΠΑΡΑΡΤΗΜΑ III
            ΕΛΑΧΙΣΤΑ ΚΡΙΤΗΡΙΑ ΕΠΙΛΕΞΙΜΟΤΗΤΑΣ ΓΙΑ ΚΟΙΝΟΠΟΙΗΜΕΝΟΥΣ ΟΡΓΑΝΙΣΜΟΥΣ
            
               1.   
               Για τους σκοπούς της κοινοποίησης, ο οργανισμός αξιολόγησης της συμμόρφωσης, οργανισμός που έχει εξουσιοδοτηθεί να διεξάγει ή να επιβλέπει τη διαδικασία αξιολόγησης της συμμόρφωσης προς τις προδιαγραφές και την καταλληλότητα χρήσης των στοιχείων διαλειτουργικότητας, πρέπει να συμμορφώνεται με τα σημεία 2 έως 11 του παρόντος παραρτήματος.
               Ο φορέας πρέπει να έχει διαπιστευθεί σύμφωνα με τον κανονισμό (ΕΚ) αριθ. 765/2008 (1) για το εναρμονισμένο ευρωπαϊκό πρότυπο αξιολόγησης της συμμόρφωσης προς τις απαιτήσεις που αφορούν τους οργανισμούς πιστοποίησης προϊόντων, διεργασιών και υπηρεσιών.
            
            
               2.   
               
                  Ο οργανισμός πρέπει να έχει συσταθεί βάσει εθνικής νομοθεσίας και να διαθέτει νομική προσωπικότητα.
               
            
            
               3.   
               Ο οργανισμός πρέπει να είναι τρίτος φορέας ανεξάρτητος από τον φορέα ή το προϊόν που αξιολογεί.
               Οργανισμός που ανήκει σε ένωση επιχειρήσεων ή επαγγελματική ομοσπονδία που εκπροσωπεί επιχειρήσεις οι οποίες συμμετέχουν στον σχεδιασμό, την κατασκευή, την προμήθεια, τη συναρμολόγηση, τη χρήση ή τη συντήρηση προϊόντων που αξιολογεί, μπορεί να θεωρείται οργανισμός αξιολόγησης, εάν έχει αποδειχθεί η ανεξαρτησία του και η απουσία σύγκρουσης συμφερόντων.
            
            
               4.   
               Ο οργανισμός, τα διευθυντικά του στελέχη και το προσωπικό που είναι αρμόδιο για την εκτέλεση των καθηκόντων αξιολόγησης της συμμόρφωσης, δεν μπορούν να είναι ο σχεδιαστής, ο κατασκευαστής, ο προμηθευτής, ο εγκαταστάτης, ο αγοραστής, ο ιδιοκτήτης, ο χρήστης ή ο συντηρητής των προϊόντων που αξιολογούν, ούτε να είναι εξουσιοδοτημένοι αντιπρόσωποι οποιουδήποτε εκ των ανωτέρω. Αυτό δεν πρέπει να αποκλείει τη χρήση αξιολογημένων προϊόντων που είναι αναγκαία για τις λειτουργίες του οργανισμού αξιολόγησης της συμμόρφωσης ή τη χρήση των προϊόντων για προσωπικούς σκοπούς.
               Ο οργανισμός, τα διευθυντικά του στελέχη και το προσωπικό που είναι αρμόδιο για την εκτέλεση των καθηκόντων αξιολόγησης της συμμόρφωσης, δεν πρέπει να εμπλέκονται άμεσα στον σχεδιασμό, την παραγωγή ή την κατασκευή, την εμπορία, την εγκατάσταση, τη χρήση ή τη συντήρηση των εν λόγω προϊόντων, ούτε να εκπροσωπούν τα μέρη που εμπλέκονται στις δραστηριότητες αυτές. Δεν πρέπει να αναλαμβάνουν καμία δραστηριότητα που ενδέχεται να θίξει την ανεξάρτητη κρίση ή την ακεραιότητά τους σε σχέση με τις δραστηριότητες αξιολόγησης της συμμόρφωσης για τις οποίες είναι κοινοποιημένοι. Τούτο πρέπει να ισχύει ιδίως για τις συμβουλευτικές υπηρεσίες.
               Οι οργανισμοί αξιολόγησης της συμμόρφωσης πρέπει να εξασφαλίζουν ότι οι δραστηριότητες των θυγατρικών ή των υπεργολάβων τους δεν θίγουν την εμπιστευτικότητα, την αντικειμενικότητα ή την αμεροληψία των δραστηριοτήτων αξιολόγησης της συμμόρφωσης που διεξάγουν.
            
            
               5.   
               
                  Οι οργανισμοί αξιολόγησης της συμμόρφωσης και το προσωπικό τους πρέπει να διενεργούν τις δραστηριότητες αξιολόγησης της συμμόρφωσης με τον ύψιστο βαθμό επαγγελματικής ακεραιότητας και την απαιτούμενη τεχνική επάρκεια στον συγκεκριμένο τομέα. Πρέπει επίσης να είναι απαλλαγμένοι από κάθε πίεση και προτροπή, ιδίως οικονομική, που θα ήταν δυνατόν να επηρεάσει την κρίση τους ή τα αποτελέσματα των δραστηριοτήτων αξιολόγησης της συμμόρφωσης που διεξάγουν, ιδιαίτερα από πρόσωπα ή ομάδες προσώπων που έχουν συμφέρον από τα αποτελέσματα των εν λόγω δραστηριοτήτων.
               
            
            
               6.   
               Ο οργανισμός πρέπει να είναι σε θέση να εκτελεί όλα τα καθήκοντα αξιολόγησης της συμμόρφωσης που του ανατίθενται δυνάμει της οδηγίας 2019/520/ΕΕ και των σχετικών εκτελεστικών πράξεων και για τα οποία έχει κοινοποιηθεί, είτε πρόκειται για καθήκοντα που εκτελούνται από τον ίδιο τον οργανισμό αξιολόγησης της συμμόρφωσης ή για λογαριασμό του και υπ’ ευθύνη του.
               Ανά πάσα στιγμή και για κάθε διαδικασία αξιολόγησης της συμμόρφωσης και για κάθε είδος ή κατηγορία προϊόντων για τα οποία έχει κοινοποιηθεί, ο οργανισμός αξιολόγησης της συμμόρφωσης πρέπει να διαθέτει:
               
                           α)
                        
                        
                           το αναγκαίο προσωπικό με τεχνικές γνώσεις και επαρκή και κατάλληλη πείρα για την εκτέλεση των καθηκόντων αξιολόγησης της συμμόρφωσης·
                        
                     
                           β)
                        
                        
                           τις αναγκαίες περιγραφές των διαδικασιών που διέπουν τον τρόπο αξιολόγησης της συμμόρφωσης και εξασφαλίζουν διαφάνεια και δυνατότητα αναπαραγωγής αυτών των διαδικασιών. Πρέπει να διαθέτει κατάλληλες πολιτικές και διαδικασίες που εξασφαλίζουν τη διάκριση των καθηκόντων που εκτελεί ως κοινοποιημένος οργανισμός από οποιασδήποτε άλλη δραστηριότητα· και
                        
                     
                           γ)
                        
                        
                           τις αναγκαίες διαδικασίες άσκησης των δραστηριοτήτων του ανάλογα με το μέγεθος της επιχείρησης, τον τομέα στον οποίο δραστηριοποιείται, τη δομή του, τον βαθμό πολυπλοκότητας της τεχνολογίας του εκάστοτε προϊόντος και τον μαζικό ή εν σειρά χαρακτήρα της διαδικασίας παραγωγής.
                        
                     Είναι σε θέση να εκτελεί δεόντως τα τεχνικά και διοικητικά καθήκοντα που συνδέονται με τις δραστηριότητες αξιολόγησης της συμμόρφωσης και πρέπει να έχει πρόσβαση σε όλο τον αναγκαίο εξοπλισμό ή εγκαταστάσεις.
            
            
               7.   
               Το προσωπικό που είναι αρμόδιο για τη διεξαγωγή των δραστηριοτήτων αξιολόγησης της συμμόρφωσης πρέπει να διαθέτει τα ακόλουθα:
               
                           α)
                        
                        
                           επαρκή τεχνική και επαγγελματική κατάρτιση που όλες τις δραστηριότητες αξιολόγησης της συμμόρφωσης για τις οποίες έχει κοινοποιηθεί ο οργανισμός αξιολόγησης της συμμόρφωσης·
                        
                     
                           β)
                        
                        
                           επαρκή γνώση των απαιτήσεων των αξιολογήσεων που διενεργεί και επαρκές κύρος για τη διενέργεια των εν λόγω αξιολογήσεων·
                        
                     
                           γ)
                        
                        
                           επαρκείς γνώσεις και κατανόηση των βασικών απαιτήσεων, των εφαρμοστέων προτύπων και των σχετικών διατάξεων της ενωσιακής νομοθεσίας εναρμόνισης και των εκτελεστικών κανονισμών της· και
                        
                     
                           δ)
                        
                        
                           την απαιτούμενη ικανότητα να συντάσσει πιστοποιητικά, πρακτικά και εκθέσεις που αποδεικνύουν τη διεξαγωγή των αξιολογήσεων.
                        
                     
            
               8.   
               Η αμεροληψία των οργανισμών αξιολόγησης της συμμόρφωσης, των διευθυντικών στελεχών τους και του προσωπικού αξιολόγησης πρέπει να είναι εγγυημένη.
               Οι μισθοί των διευθυντικών στελεχών και του προσωπικού που διενεργεί τις αξιολογήσεις δεν μπορούν να εξαρτώνται από τον αριθμό των αξιολογήσεων που διενεργούνται ή από τα αποτελέσματα των εν λόγω αξιολογήσεων.
            
            
               9.   
               
                  Οι οργανισμοί αξιολόγησης της συμμόρφωσης πρέπει να συνάπτουν σύμβαση ασφάλισης αστικής ευθύνης, εκτός αν την εν λόγω ευθύνη αναλαμβάνει το κράτος σύμφωνα με το εθνικό δίκαιο ή αν το κράτος μέλος είναι άμεσα υπεύθυνο για την αξιολόγηση της συμμόρφωσης.
               
            
            
               10.   
               
                  Το προσωπικό του οργανισμού αξιολόγησης της συμμόρφωσης πρέπει να τηρεί το επαγγελματικό απόρρητο για κάθε πληροφορία που περιέρχεται σε γνώση του κατά την εκτέλεση των καθηκόντων του δυνάμει της οδηγίας 2019/520/ΕΕ και των σχετικών εκτελεστικών πράξεων ή οποιασδήποτε διάταξης του εθνικού δικαίου. Η δέσμευση αυτή, ωστόσο, δεν ισχύει για τις αρμόδιες αρχές του κράτους μέλους στο οποίο διεξάγονται οι δραστηριότητες του οργανισμού. Τα δικαιώματα ιδιοκτησίας πρέπει να προστατεύονται.
               
            
            
               11.   
               
                  Οι οργανισμοί αξιολόγησης της συμμόρφωσης πρέπει να συμμετέχουν στις σχετικές δραστηριότητες τυποποίησης και στις δραστηριότητες της ομάδας συντονισμού των κοινοποιημένων οργανισμών που έχει συσταθεί δυνάμει της σχετικής νομοθεσίας της ΕΕ, ή να εξασφαλίζουν ότι το προσωπικό που διενεργεί την αξιολόγηση ενημερώνεται για τις δραστηριότητες αυτές, και να εφαρμόζουν ως γενικές κατευθύνσεις τις διοικητικές αποφάσεις και τα έγγραφα που εκπονεί η εν λόγω ομάδα.
               
            
            
               (1)  Κανονισμός (ΕΚ) αριθ. 765/2008 του Ευρωπαϊκού Κοινοβουλίου και του Συμβουλίου, της 9ης Ιουλίου 2008, για τον καθορισμό των απαιτήσεων διαπίστευσης και εποπτείας της αγοράς όσον αφορά την εμπορία των προϊόντων και την κατάργηση του κανονισμού (ΕΟΚ) αριθ. 339/93 (ΕΕ L 218 της 13.8.2008, σ. 30).